Vier jy halloween of 'n helse Reformasie? - NG Kerk Somerset-Wes
28/10/2018 Fourie Rossouw
Meer as 500 jaar gelede het Martin Luther in sy gereedskapskas gesoek vir ’n hamer en ’n handvol spykers. Sy 95 stellings was uiteindelik klaar geskryf.
Meer as 500 jaar gelede het Martin Luther in sy gereedskapskas gesoek vir ’n hamer en ’n handvol spykers. Sy 95 stellings was uiteindelik klaar geskryf. Nagte se bloed uit ’n klip tap het gelei tot ’n protesdokument wat die wêreld radikaal sou verander. Dit was ’n “hier staan ek, ek kan nie anders” oomblik in die geskiedenis van die wêreld. In die voetspore van Moses, Joshua, Ester, Jeremia, Amos, Jesus, Paulus en talle ander, het Martin sy lewe op die spel geplaas weens sy eie herontdekking van God se droom vir die wêreld. Dinsdag die 31ste, wanneer die meeste mense Halloween vier, sal enkele Protestantse kerke vir ’n oomblik aan daardie dag dink toe ’n jong man sy lewe op die spel geplaas het sodat ’n stukkende wêreld reggemaak kan word.
Wat was stukkend met Martin se wêreld? Heel moontlik baie van dit wat vandag nogsteeds stukkend is, maar vir hom en sy protes-pêlle was dit veral die kerk se omvermoë om die hartklop van die evangelie te hoor (en te preek). Ad Fontes! was die slagspreuk van die reformasie. Back to basics, terug na die bronne! Die kerk van daardie tyd het die spreekwoordelike “plot” van die mense se sondigheid verloor. Daagliks het miljoene mense in angs en vrees geleef oor hul eie saligheid en die kerk het dit uitgebuit. Wat Martin en sy vriende aangevat het, was net soveel ’n politieke en ekonomiese stryd, soos wat dit ’n godsdienstige een was.
Die Katolieke kerk van die middeleeue was die magtigste instansie van die Westerse wêreld. Dit was ’n geweldige waagmoedige daad en Martin sou die vorige nag vrede gemaak het met die gevolge wat sou kom. Eintlik sal ons kan sê dat Halloween boggerol op Hervormingsdag het as dit by bangmaakstories kom. Dis tog wat die meeste van ons weerhou om nie op te staan vir wat reg is nie, ons vrees ons eie gemaklike voortbestaan. Om soos Martin te wees kort geweldige moed en dapperheid.
Wanneer ons Sondag in ons eredienste die reformasie vier, word ons herinner dat protes nie ’n nuwe ding is nie en dat Christene veral nie skroom om op te staan teen ’n wrede samelewing nie. Ek kan net dink wat sommige mense sou sê toe hulle Martin se lys van besware teen die kerkdeur in Wittenberg sien hang. “Klikbekke! Barbare! Verraaiers! Volksvreemdes!” As gereformeerdes kan ons Sondag mekaar maar hieraan herinner, protes en flytjieblasery is ’n kerk-ding. Dis egter nie die optel van klippe en die aansteek van eetsale wat Martin se nalatenskap eggo nie. Die ware protestante is hulle wat met diepsnyende woorde, goed geformuleerde argumente en nuwe, baanbrekende voorstelle ons samelewing help om herhaaldelik tot bekering te kom.